Správa zo zahraničnej pracovnej cesty

1.  Účastník ZPC
Ing. Jozef PITEL, CSc.
Adresa pracoviska : Elektrotechnický ústav SAV, Dúbravská cesta 9, 841 04 Bratislava 
Pracovné  zaradenie : samostatný vedecký pracovník 

2.  Zahraničná pracovná cesta
Štát, mesto : Španielsko, Barcelona
Miesto : European Joint Undertaking for ITER and Development of Fusion for Energy (F4E),  Josep Pla 2, Torres Diagonal Litoral, Edificio B3, 080 19 Barcelona
Vykonaná v dňoch : 9. – 12. decembra 2012
Účel cesty : Účasť na 26. zasadnutí Správnej rady F4E
Spôsob jej financovania (cestovné,  pobytové náklady) : MŠVVŠ SR

3.  Rámcový program pobytu
Zasadnutie Správnej rady „Spoločného európskeho podniku pre ITER a rozvoj energie jadrovej syntézy (F4E)“ sa konalo v sídle F4E v Barcelone. Účastníci zasadnutia : predseda S.Ward (UK) + zástupcovia ČŠ EÚ-27 a Švajčiarska s výnimkou CY, MT, LUX, EL, ESTI, LT - všetci ospravedlnení ; tajomník R.Monk ; Európska komisia (EK) : H.Pero (vedúci Oddelenia 4 – jadrová syntéza, zároveň poverený vedením Direktoriátu K – Energetika, Generálneho direktoriátu DG3 pre výskum a inovácie), H.Jahreiss - zastupujúci riaditeľ F4E ; vedúci jednotlivých oddelení F4E. 

4.  Stručný priebeh rokovaní

1) Popis problematiky

ITER (International Thermonuclear Reactor) predstavuje najväčší experiment, ktorý je predposledným krokom k praktickému využitiu termonukleárnej energie, tj energie jadrovej syntézy. Jeho cieľom je optimalizovať technológiu, komponenty, riadenie a podmienky nutné pre prevádzku budúcich termonukleárnych elektrární. Reaktor typu TOKAMAK (rozmery toroidu / prstenca : výška 24 m, priemer 30 m, objem pracovného priestoru 800 m3) bude generovať energiu s (tepelným) výkonom 500 MW počas 8 minútovej prevádzky resp. 300 MW / 50 minút, koeficient účinnosti Q = 10). Zariadenie sa stavia vo francúzskom jadrovom stredisku Cadarache (blízko Marseille), podľa pôvodného plánu z roku 2001 malo byť skonštruované do roku 2016, prvú plazmu malo generovať koncom roku 2019, určite ale dôjde k sklzu cca o jeden rok. Plná prevádzka a experimenty sú naplánované na roky 2026-2036. Súčasťou projektu je aj dlhodobý výskum vlastností materiálov pre reaktory budúcich termonukleárnych reaktorov (IFMIF) v Japonsku, kde sa paralelne pracuje aj na projekte pilotnej termonukleárnej elektrárne (tzv. DEMO ; harmonogram : koncept načrtnutý do roku 2019, dizajn hotový v roku 2024, zariadenie skonštruované a spustené do prevádzky v roku 2033).

Členmi združenia Medzinárodná organizácia ITER (ITER-IO) je 7 subjektov : EÚ-27 (Spoločenstvo EURATOM zastúpené Komisiou) + Švajčiarsko, Japonsko, Ruská federácia, USA, Južná Kórea, Čína a India. EÚ hradí 5/11 celkových nákladov (EURATOM 80 %, Francúzsko 20 %), pričom platby sa realizujú v prevažnej miere vo forme in-kind, tj dodávok  jednotlivých komponentov a zariadení. Ďalší členovia konzorcia na projekt prispievajú rovnakým dielom - 1/11.  

EÚ spolu so Švajčiarskom vstupujú do projektu ITER prostredníctvom „Európskeho spoločného podniku pre ITER a rozvoj energie jadrovej syntézy (F4E)“. F4E so sídlom v Barcelone bol zriadený v roku 2007 rozhodnutím Rady (ministrov) EÚ, v jeho Správnej rade má zastúpenie každý ČŠ EÚ-27, Švajčiarsko a Komisia. Správna rada zasadá spravidla 3-4 krát ročne, v prípade potreby môže jej predseda zvolať aj mimoriadne zasadnutie. Navrhuje a schvaľuje odporúčania a rozhodnutia, zodpovedná za implementáciu aktivít F4E.

Podľa najnovších odhadov prestavuje európsky príspevok vo fáze výstavby projektu ITER (výstavba, prevádzka, rezerva – náklady na nepredvídateľné udalosti) 7.2 miliárd EUR (BEUR) v cenách roku 2008. Aj po predložení podrobného plánu na dosiahnutie úspor sa ukázalo, že v krátkodobom hľadisku EÚ potrebuje ďalších 1.4 BEUR, konkrétne na pokrytie nákladov na roky 2012-2013, keď konštrukčná fáza, na ktorej sa podieľa prevažnou mierou EÚ, vyžaduje maximum výdavkov. V decembri 2011 došlo k dohode o financovaní projektu v roku 2012 v rámci trialógu (EK, Rada EÚ, EP) o dodatočnom financovaní projektu, a to výhradne z vnútorných zdrojov formou vhodnej kombinácie prerozdelenia finančných prostriedkov medzi kapitolami 1a, 2 a 5. Predovšetkým sa zohľadnili nevyužité rozpočtové prostriedky. V súčasnosti prebiehajú interné rokovania v Komisii o financovaní projektu v roku 2013.  Presné sumy a podmienky určí trialóg.

2) Výsledky rokovania 

Správna rada F4E na svojom 26. zasadnutí 10. a 11. decembra 2012 :

     Schválenie programu   
1.	Schválila navrhovaný program 26. zasadnutia. 
Schválenie zápisníc
2.	Schválila zápisnice z 24. a 25. zasadnutia
Správy predsedov výborov
3.	Vzala na vedomie správu svojho predsedu (GB - S.Ward), Prípravného výboru (byra), Výboru pre administratívu a financie (AFC - C.Katerberg), Výkonného výboru (ExCo - L.Gronberg), Technického poradného panelu (TAP - J.Sanchez) a Výboru audítorov (AC - B.Vierkorn-Rudolph).
Informácie Euratomu
4.	Vzala na vedomie ústne informácie Komisie (H.Pero) o výsledkoch 11. zasadnutia Rady ITER (IC). GB berie ďalej na vedomie, že Rada EÚ a Európsky parlament (EP) finalizujú rozpočet na rok 2013 a podporujú iniciatívu Euratomu „podporiť obmedzenie  nákladov Medzinárodnej organizácie ITER (ITER-IO)“.
Príhovor nového riaditeľa
5.	Vzala na vedomie príhovor H.Bindsleva, nového riaditeľa F4E a víta jeho zámer ujať sa funkcie od 1.1.2013.
Správa F4E
6.	Vzala na vedomie správy F4E o plnení harmonogramu projektu ITER, nákladoch, stave v realizácii hlavných kontraktov v roku 2012 a implementácii rozpočtu. 
7.	Odsúhlasila, aby zastupujúci riaditeľ F4E mohol uzatvárať kontrakty v oblasti „ukončenia stavebných prác v rozsahu : komplex Tokamak, montážna hala a priľahlé budovy, a to vrátane návrhu, výroby a inštalácie tzv. ťažkých jadrových dverí (TB03)“.
8.	Vzala na vedomie informáciu o dvoch dohodách o spolupráci medzi F4E a ITER-IO a podľa čl. 7(1) Štatútu F4E delegovala právomoc rozhodnúť o týchto dohodách na ExCo.
9.	Zdôraznila, že je treba dodržať záväzok, aby EÚ príspevky v naturálnych platbách do projektu neprekročili hranicu rozpočtu vo výške 6.6 BEUR (v cenách roku 2008).
10.	Vzala na vedomie, že je potrebné vyvinúť vyššie úsilie pre obmedzenie výdavkov ITER-IO a vyzýva Euratom, aby podporil F4E v tejto veci.  
11.	Vyzýva F4E, aby :
a)	pokračoval s ráznosťou v akciách vedúcich k obmedzeniu výdavkov, ktoré sú pod priamou kontrolou a zvlášť optimalizoval stratégie verejného obstarávania a interných procesov,
b)	preskúmal akékoľvek zmeny navrhnuté ITER-IO, ktoré by mohli viesť v nárastu výdavkov v Európe.
12.	Vzala na vedomie, že existuje potenciál pre obmedzenie výdavkov v početných oblastiach, za ktoré je zodpovedný F4E a výzýva ho, aby :
a)	pokračoval v analýzach variant, ktoré umožnia včasnú implementáciu rozhodnutí, berúc do úvahy pokrok podľa bodov 9 a 10,
b)	minimalizoval výdavky v týchto oblastiach až pokiaľ GB neprijme konečné rozhodnutie,
c)	v spolupráci s Euratomom eliminoval akýkoľvek nárast cien a hľadal možnosti úspor v ďalších oblastiach vedúcich k zníženiu dlhu,
d)	navrhol osobitné zasadnutie GB vždy, keď je F4E pripravené vyzvať GB na prijatie rozhodnutia.
13.	V snahe dosiahnuť obmedzenie nákladov a posilniť konkurencieschopnosť európskych dodávateľov, vyzýva riaditeľa F4E, aby bola vo výberových konaniach tovarov a služieb umožnená účasť aj organizáciám z krajín mimo členských štátov zastúpených v F4E. Takéto rozhodnutie prispeje k porovnaniu potenciálu úspor a strategického technologického ohodnotenia Európy oproti iným dodávateľom.
Audit
14.	Vzala na vedomie finálnu správu vnútorného auditu EK v oblasti verejných obstarávaní.
15.	 Požiadala F4E, aby vykonal právnu analýzu úlohy ExCo v prípade tzv. „predrokovania“ kontraktov a grantov. Ak je to možné, navrhnúť úpravu štatútov.
16.	Schválila plán ročného auditu na rok 2013.
17.	Vzala na vedomie odpovede F4E na komentáre Európskeho dvoru audítorov na účtovnú uzávierku F4E za rok 2011.
Spoločné ciele na 2012 a 2013
18.	Vzala na vedomie pokrok vo vzťahu k spoločným cieľom GB za rok 2012.
19.	Schválila spoločné ciele GB na rok 2013, a to vrátane dodatočných akcií týkajúcich sa dohľadu nad pokrokom v obmedzovaní nákladov F4E.
20.	Vyzvala riaditeľa F4E, aby načrtol svoje spoločné ciele a im pridružené indikátory a predstavil ich GB.
Zlepšovanie systému manažmentu
21.	Vzala na vedomie stratégiu F4E v oblasti všeobecnej kontroly a monitorovania.
22.	Vzala na vedomie stratégiu v oblasti viacročnej ex post kontroly F4E.
23.	Vzala na vedomie aktualizáciu spoločného rizika manažmentu F4E a navrhla mu na posúdenie ďalšie prvky, ktoré by sa mali aktualizovať na ďalších zasadnutiach F4E.
24.	Vzala na vedomie aktualizáciu stavu projektového manažmentu a systému podávania správ.
25.	Pripomenula F4E potrebu definovať jednotnú schému podávania správ v snahe umožniť GB efektívnejší dohľad nad F4E.
     Operačné záležitosti
26.	Schválila plán projektu.
27.	Schválila tretiu úpravu Pracovného programu 2012.
28.	Schválila druhú úpravu Rozpočtu 2012.
29.	Schválila Pracovný program 2013.
30.	Schválila (spôsobom ad referendum) Rozpočet 2013 a vyzvala F4E k možnej redukcii administratívnych výdavkov do konca marca 2013.
31.	Schválila Plán odhadu zdrojov (edícia 2012).
32.	Schválila dve úpravy Implementačných pravidiel Finančného nariadenia, aby sa :
a)	uľahčil manažment určených výnosov tržieb,
b)	upravila procedúra pre zahájenie verejného obstarávania organizáciám mimo Európy.
     Politické záležitosti
33.	S ohľadom na pristúpenie Chorvátska do EÚ bude treba upraviť štatút, preto :
a)	prebehla výmena názorov o tom, čo bude potrebné zmeniť,
b)	GB vyzvala Euratom, aby písomný návrh zmien pripravil do jej júnového zasadnutia.
34.	Schválila úpravu Pravidiel činnosti ExCo a AFC.
35.	Schválila Priemyselnú politiku F4E, a to za predpokladu, že EK nebude mať námietky. Vyzvala F4E, aby na ďalšom zasadnutí informoval a spôsobe implementácie priemyselnej politiky.
36.	Ohľadne geografického rozloženia grantov a kontraktov :
a)	víta informáciu F4E,
b)	vyzvala F4E, aby posúdil, ako túto informáciu rozšíriť,
c)	požiadala F4E poskytnúť detailnejšie informácie každému členovi GB.
37.	Ohľadne partnerstva s Európskymi fúznymi asociáciami :
a)	vzala na vedomie písomnú informáciu F4E,
b)	rozhodla o založení ad hoc skupiny (AHG) v zložení : predseda – J.Sanchez, členovia – H.Bindslev, T.Donne, zástupca EK,
c)	vyzvala AHG, aby poskytla GB správu na júnové zasadnutie.
38.	Schválila šesť implementačných pravidiel v Nariadení o personále v zhode s čl. 6(3)(i) Štatútu F4E.
39.	Vzala na vedomie dokument, ktorý sa týka informačných a komunikačných aktivít F4E a vyzvala F4E, aby načrtol komunikačnú stratégiu a dal ju na posúdenie GB na jej ďalšom zasadnutí.
Posudky a hodnotenia
40.	Vzala na vedomie informáciu o externej výskumnej štúdii „Potential for reorganization within the ITER project to improve cost efectiveness“, ktorý EP zadal spoločnosti Ernst & Young na základe požiadavky Výboru pre kontrolu rozpočtu.
41.	Odsúhlasila akčný plán ako odpoveď na prvé ročné hodnotenie činnosti, vnútornej organizácie F4E, ktoré vykonala firma Deloitte.
42.	Schválila všeobecný referenčný rámec pre druhé ročné hodnotenie  F4E, ktoré vykoná spoločnosť Deloitte.
43.	Rozhodla o založení Hodnotiaceho riadiaceho výboru (ASC) v zložení : predseda – S.Ward, členovia – A.Carignani, C.Katenberg, C.Varandas.
44.	Vzala na vedomie tretiu správu o implementácii odporúčaní Pracovnej skupiny GB k zlepšeniu činnosti F4E.
Záležitosti výborov
45.	S okamžitou platnosťou schválila M.Chorowskeho za člena ExCo na obdobie dvoch rokov. Na rezervný zoznam bol schválený D.Emmery.
46.	Vzala na vedomie dokument, ktorý sa týka počtu predĺženia mandátov resp. nahradenia členov vo výboroch v roku 2013 (GB – vedenie, ExCo, TAP, AC, AFC).
47.	Vzala na vedomie dokument o zamedzení konfliktu záujmov vo výboroch a vyzvala F4E k revízii pravidiel prijatých v roku 2007 GB a k predloženiu návrhov na júnové zasadnutie.
48.	Obnovila schému preplácania náhrad predsedom výborov a a rozhodla vrátiť sa k nej o rok.
49.	Potvrdila termíny pravidelných zasadnutí GB v Barcelone :
a)	26.-27.6.2013 (ročné zúčtovanie, správy, atď),
b)	predbežne 10.-11.12.2013 (rozpočet, pracovný program atď).
     Záver
50.	Schválila sumár rozhodnutí.
51.	Vysoko ocenila prácu, ktorú vykonal H.Jahreiss ako riaditeľ poverený vedením F4E a šéfovia oddelení J.-M.Filhol a P.Brabaschi v období (od 15.8.2012), keď do dôchodku odišiel predchádzajúci riaditeľ F.Briscoe. 
5.  Závery

Správna rada F4E (GB) na svojom riadnom 26. zasadnutí vzala na vedomie správy predsedu, predsedov výborov, Euratomu ako aj vnútorného auditu. Stanovila spoločné ciele na rok 2013, k rovnakému kroku vyzvala aj riaditeľa F4E. Diskutovalo sa o zlepšení systému riadenia. GB schválila operačné záležitosti (ročný plán, ročný rozpočet na 2012) a načrtla ich podobu v roku 2013. Schválila niekoľko zmien v štatútoch F4E ako aj GB. Vzala na vedomie ročnú hodnotiacu správu F4E (vykonanú spoločnosťou Deloitte) a výsledky výskumnej štúdie firmy Ernst & Young. Menovala niekoľko nových členov do výborov a upozornila na plošné zmeny vo výboroch v júni 2013 z titulu buď možného predĺženia alebo povinného ukončenia mandátu ich členov.

6.   Prehľad prinesenej dokumentácie a miesto jej uloženia
Dokumenty prerokovávané na zasadnutí Správnej rady nie sú verejné, majú dôverný charakter (sú určené len pre členov Správnej rady), sú uložené u účastníka cesty na Elektrotechnickom ústave SAV. 

7.   Osobitne vyhodnotený očakávaný prínos ZPC
Povinnosť zúčastniť sa na zasadnutí Správnej rady F4E vyplýva zo štatútu F4E a je priamym dôsledkom pristúpenia ČŠ do spoločenstva EURATOM v roku 2004.

8.    Spôsob zverejnenia výsledkov ZPC, prenos získaných informácií
MŠVVŠ SR (Sekcia vedy a techniky), Úrad jadrového dozoru SR, Ministerstvo hospodárstva SR

Súhlasím so zverejnením správy na internete

Dátum : 17.12.2012

Správu vypracoval : Jozef Pitel,
                                   účastník cesty

Správu schválil :   Ing. Róbert Szabó, PhD 
                                poverený vedením Sekcie VaT MŠVVaŠ SR